เลือกอาวุธบุกถ่ำ 'มังกรจีน'
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ตลาดหุ้นจีนกลับมาส่องประกายอีกครั้ง หลังจากบริษัทหลักทรัพย์ (บล.) ฟิลลิป (ประเทศไทย) ออกรายงานมาชวนนักลงทุนให้กลับไป “เก็งกำไรหุ้นจีน” โดยผ่านทางกองทุนเปิดทหารไทย China Equity Index ของบริษัทหลักทรัพย์จัดการกองทุน (บลจ.) ทหารไทย เพราะเป็นกองทุนเดียวในขณะนี้ที่มีนโยบายลงทุนในอีทีเอฟที่ชื่อว่า iShares FTSE/Xinhua China A50 โดยมีวัตถุประสงค์เพื่อให้ได้ผลตอบแทนใกล้เคียงกับ A Share 
เพราะทั้งสัญญาณทางเทคนิคก็สวย และปัจจัยพื้นฐานก็เอื้อต่อการเข้าไปเก็งกำไรใน A Share 
สานุพงศ์ สุทัศน์ธรรมกุล นักวิเคราะห์กองทุน บล.ฟิลลิป (ประเทศไทย) กล่าวว่า ตอนนี้ดัชนีหุ้น A Share สามารถทะลุแนวต้านสำคัญขึ้นมายืนเหนือ 2,700 จุดได้แล้ว และตอนนี้กำลังจะขึ้นไปทดสอบเส้น 75 วัน 
“เมื่อดัชนีขึ้นมายืนเหนือ 2,700 จุดได้ ถือเป็นสัญญาณที่ดี และเป้าหมายต่อไปอยู่ที่ 3,0003,200 จุด ซึ่งสามารถเป็นไปได้ เพราะมีทั้งปัจจัยทางเทคนิคและปัจจัยพื้นฐานเข้ามาสนับสนุน โดยเฉพาะการชะลอมาตรการควบคุมความร้อนแรงในภาคอสังหาริมทรัพย์ของทางการจีน ขณะที่ราคาอสังหาริมทรัพย์ก็ปรับลดลงแล้ว” สานุพงศ์ กล่าว
นอกจากนี้ ยังเป็นเพราะช่วงที่ผ่านมาดัชนี A Share ลดลงค่อนข้างมาก และเมื่อต้นเดือน ก.ค. ลดลงไปถึง 28% แต่ต้องย้ำอีกครั้งว่า สำหรับ A Share เหมาะกับการเก็งกำไรระยะสั้นเท่านั้น
“ต้องเล่นสั้นๆ ไม่ถือยาว หรือถ้านักลงทุนที่ได้กำไรสัก 1020% พอใจแล้วก็ขายทำกำไรออกไปบางส่วนก็ได้ เพราะ A Share มีไว้สำหรับเก็งกำไร แต่ถ้ายังเชื่อมั่นเศรษฐกิจและต้องการลงทุนระยะยาว ควรจะลงทุนใน H Share จะดีกว่า และที่ผ่านมา H Share ลดลงไปแค่ประมาณ 10% เท่านั้น” สานุพงศ์ กล่าว
และเมื่อมองมาที่กองทุนรวมที่มีนโยบายลงทุนใน H Share สานุพงศ์ บอกว่า จะมีอยู่ 2 ประเภท คือ กองทุนที่มีลักษณะการบริหารแบบ Active และ Passive โดยกองทุนที่มีการบริหารแบบ Active คือ เค ไชน่า หุ้นทุน ของ บลจ.กสิกรไทย 
ขณะที่กองทุนที่ลงทุนในอีทีเอฟของ H Share ที่บริหารแบบ Passive มีอยู่ 4 กองทุน ได้แก่ อยุธยา ไชน่า อิควิตี้ บลจ.อยุธยา, วรรณ ไชน่า ออโต้ รีเด็มชั่น ฟันด์ บลจ.วรรณ, ไทยพาณิชย์หุ้นจีน บลจ.ไทยพาณิชย์ และกองทุนเปิดนครหลวงไทย China Fund ของ บลจ.นครหลวงไทย
แต่สำหรับกองทุนที่มีนโยบายลงทุนในหุ้นจีนไม่ได้มีแค่การลงทุนใน A Share หรือ H Share เพราะยังมีการลงทุนในตลาดหุ้นฮ่องกง ได้แก่ แอสเซทพลัส เอชเอสไอ บลจ.แอสเซท พลัส ลงทุนในอีทีเอฟ ทำให้เป็นการลงทุนแบบ Passive 
นอกจากนี้ ยังมีกองทุนที่ลงทุนตั้งหุ้นจีน ฮ่องกง และไต้หวัน ที่รวมๆ เรียกว่า Greater China ซึ่งมีอยู่ 3 กองทุน ได้แก่ แมนูไลฟ์ สเตร็งค์ ไชน่า แวลู เอฟไอเอฟ บลจ.แมนูไลฟ์ (ประเทศไทย), ยูโอบี สมาร์ท เกรธเธอร์ ไชน่า บลจ.ยูโอบี (ไทย) และไอเอ็นจี ไทย เกรทเทอร์ ไชน่า บลจ.ไอเอ็นจี (ประเทศไทย)
ขณะที่อีกกองทุน คือ อเบอร์ดีน ไชน่า เกทเวย์ ฟันด์ บลจ.อเบอร์ดีน เป็นกองทุนที่เน้นลงทุนบริษัทของฮ่องกงที่มีรายได้หลักมาจากประเทศจีน และมีวิธีการบริหารแบบ Active ซึ่งนั่นอาจจะเป็นเหตุผลที่ทำให้กองทุนอเบอร์ดีน ไชน่า เกทเวย์ ฟันด์ เป็นกองทุนเดียวที่มีผลตอบแทนย้อนหลัง 3 เดือนเป็นบวก ในขณะที่กองทุนอื่นๆ ติดลบกันหมด
“ถ้าเป็นกองทุนที่ลงทุนใน H Share ที่เป็น Passive Fund ก็คล้ายๆ กันหมด เพราะลงทุนอีทีเอฟกองทุนเดียวกัน ดังนั้นถ้าจะเลือกลงทุนก็ควรจะดูที่ค่าธรรมเนียม และเลือกกองทุนที่คิดค่าธรรมเนียมต่ำที่สุด น่าจะดีที่สุด” สานุพงศ์ กล่าว
แต่ถ้าเป็นกองทุนที่ลงทุนใน Greater China สานุพงศ์ กล่าวว่า นอกจากจะต้องพิจารณาการเติบโตของจีนแล้ว ต้องบวกปัจจัยของไต้หวันเข้าไปด้วย ซึ่งในปีนี้ตลาดหุ้นไต้หวันไม่น่าประทับใจเท่าไรนัก
นอกจากนี้ ถ้าคิดจะลงทุนใน 3 กองทุนที่ลงทุนใน Greater China อย่าลืมมองที่ค่าธรรมเนียมขายด้วย เพราะหากลงทุนไม่ถึงระยะเวลาที่กำหนด นักลงทุนจะต้องเสียค่าธรรมเนียมขายอีกด้วย โดยแมนูไลฟ์ สเตร็งค์ ไชน่า แวลู เอฟไอเอฟ กำหนดระยะเวลาไว้ 2 ปี และยูโอบี สมาร์ท เกรธเธอร์ ไชน่า กำหนดไว้ 1 ปี ทำให้ไม่เหมาะกับการลงทุนระยะสั้น
อย่างไรก็ตาม สานุพงศ์ แนะนำไว้ 2 กองทุน คือ อเบอร์ดีน ไชน่า เกทเวย์ ฟันด์ และ เค ไชน่า หุ้นทุน
“อเบอร์ดีน ไชน่า เกทเวย์ ฟันด์ เป็นการลงทุนจีนโดยอ้อม แต่การเลือกลงทุนในบริษัทในฮ่องกงแทนบริษัทจีนจึงทำให้มีงบการเงินที่น่าเชื่อถือมากกว่า และที่ผ่านมามีผลการดำเนินงานที่ดี หรือถ้าชอบ H Share กองทุนเค ไชน่า หุ้นทุน ก็น่าสนใจ” สานุพงศ์ กล่าว
ถ้าจะแบ่งแยกย่อยกองทุนที่มีนโยบายลงทุนเพื่อรับประโยชน์จากการเติบโตของประเทศจีน สามารถแยกได้ถึง 7 แบบ ซึ่งแต่ละแบบมีรูปแบบ วิธีการ และนโยบายการลงทุนที่แตกต่างกัน เพราะฉะนั้นถ้าได้ยินคำแนะนำว่า “ตอนนี้หุ้นจีนน่าสนใจ” ให้ถามต่อด้วยว่า แล้วควรจะลงทุนกองทุนแบบไหน จะได้เลือกอาวุธกันให้เหมาะมือก่อนจะบุกถ้ำมังกร